## Pravilnik o načinu i uvjetima dodjele sredstava za zapošljavanje nezaposlenih invalida rada i djece ometene u psihičkom ili fizičkom razvoju

### NN 47/1995 (12.7.1995.), Pravilnik o načinu i uvjetima dodjele sredstava za zapošljavanje nezaposlenih invalida rada i djece ometene u psihičkom ili fizičkom razvoju

# REPUBLIČKI FOND MIROVINSKO I INVALIDSKOG OSIGURANJA RADNIKA HRVATSKE

Na temelju članka 59. stavka 3. Zakona o mirovinskom i invalidskom osiguranju
("Narodne novine" br. 26/83, 5/86, 42/87, 34/89, 40/90, 9/91,
26/93, 96/93. i 117/94. i članka 6. točke 1. Statuta Republičkog fonda
mirovinskog i invalidskog osiguranja radnika Hrvatske ("Narodne novine"
br. 58/90, 21/92,116/93 i 23/95), Upravni odbor Republičkog fonda mirovinskog
i invalidskog osiguranja radnika Hrvatske, na sjednici održanoj 29. lipnja
1995. donosi

## PRAVILNIK

### O NAČINU I UVJETIMA DODJELE SREDSTAVA ZA ZAPOŠLJAVANJE NEZAPOSLENIH INVALIDA RADA I DJECE OMETENE U PSIHIČKOM ILI FIZIČKOM RAZVOJU

Članak 1.

U ostvarivanju i unapređivanju uvjeta (adaptacija prostora, strojeva
i drugih uređaja i drugih sredstava za rad, otvaranje radnih mjesta i drugo),
radi zapošljavanja nezaposlenih invalida rada i djece ometene u psihičkom
ili fizičkom razvoju, koji primaju novčanu naknadu prema propisima Zakona
o mirovinskom i invalidskom osiguranju, Republićki fond mirovinskog i invalidskog
osiguranja radnika Hrvatske (u nastavku teksta: Fond) sudjeluje dodjelom
bespovratnih sredstava.

Članak 2.

Sredstva iz članka 1. ovoga pravilnika mogu se dodjeljivati poduzećima,
ustanovama i poslodavcima (u nastavku teksta: tražitelj sredstava) u granicama
raspoloživih sredstava predviđenih financijskim planom Fonda za tekuću
godinu.

Članak 3.

Za odobravanje bespovratnih sredstava Upravni odbor Fonda obavezno raspisuje
natječaj.

Natječaj se raspisuje najmanje jedanput godišnje nakon donošenja financijskog
plana Fonda za tekuću godinu.

O dodjeli bespovratnih sredstava odlučuje, nakon provedenog natječaja,
komisija koju imenuje Upravni odbor Fonda, a sastoji se od pet članova
i stručnog suradnika.

Zahtjevi za dodjelu bespovratnih sredstava podnose se komisiji iz stavka
2. ovoga članka čije je sjedište u Centralnoj službi Fonda u Zagrebu.

Na temelju odluke komisije iz stavka 3. ovoga članka zaključuje se ugovor
izmedu Fonda i tražitelja sredstava.

Članak 4.

Uvjeti za dodjelu sredstava su sljedeći:

- zapošljavanje invalida rada ili djeteta ometenog u psihičkom ili fizičkom
razvoju koji primaju novčanu naknadu prema propisima ZOMIO, u trajanju
od najmanje pet godina;

- bonitet poduzeća i hipoteka poslodavca;

- redovito uplaćivanje doprinosa za mirovinsko i invalidsko osiguranje
i doplatak za djecu;

- program rada invalida rada ili djeteta ometenog u psihičkom ili fizičkom
razvoju za kojega se traži dodjela sredstava.

Članak 5.

Dodijeljena sredstva po zaposlenom invalidu rada ili djetetu ometenom
u psihičkom ili fizičkom razvoju mogu iznositi najviše do 50.000,00 kuna.

Članak 6.

Namjensko trošenje dodijeljenih sredstava kontrolira mjerodavni odjel
kontrole i revizije u Centralnoj službi u Zagrebu.

Namjensko trošenje dodijeljenih sredstava kontrolira Fond najmanje dva
puta godišnje na način da prva kontrola mora biti obavljena najkasnije
u roku do 6 mjeseci od dana potpisivanja ugovora.

Članak 7.

Komisija iz članka 3. ovoga pravilnika podnosi Upravnom odboru Fonda
izvješće o dodijeljenim sredstvima i načinu trošenja tih sredstava.

Članak 8.

Ovaj pravilnik stupa na snagu danom objave u "Narodnim novinama".

Klasa: 140-13/95-01/2449

Ur. broj: 341-99-01/95-3

Zagreb, 29. lipnja 1995.

Predsjednik Upravnog odbora Republičkog fonda mirovinskog i
invalidskog osiguranja radnika Hrvatske

**dr. Stjepan Blažinkov**, v. r.

Pravilnik, NN 47/1995-981
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)